title: Regulamentul de punere în aplicare (UE) 2020/1001 al Comisiei din 9 iulie 2020 de stabilire a unor norme detaliate de aplicare a Directivei 2003/87/CE a Parlamentului European și a Consiliului în ceea ce privește funcționarea Fondului pentru modernizare care sprijină investițiile în vederea modernizării sistemelor energetice și a îmbunătățirii eficienței energetice a anumitor state membre

text:
                  10.7.2020

                  RO

                  Jurnalul Oficial al Uniunii Europene

                  L 221/107

         REGULAMENTUL DE PUNERE ÎN APLICARE (UE) 2020/1001 AL COMISIEI
         din 9 iulie 2020
         de stabilire a unor norme detaliate de aplicare a Directivei 2003/87/CE a Parlamentului European și a Consiliului în ceea ce privește funcționarea Fondului pentru modernizare care sprijină investițiile în vederea modernizării sistemelor energetice și a îmbunătățirii eficienței energetice a anumitor state membre
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului (1), în special articolul 10d alineatul (12),
         întrucât:

                     (1)

                     Directiva 2003/87/CE instituie Fondul pentru modernizare pentru perioada 2021-2030 în vederea sprijinirii investițiilor în modernizarea sistemelor energetice și îmbunătățirea eficienței energetice în anumite state membre. Astfel cum se menționează în comunicările Comisiei intitulate „Pactul verde european” (2) și „Planul de investiții al Pactului verde european” (3), ar trebui ca punerea în aplicare a Fondului pentru modernizare să contribuie la realizarea obiectivelor Pactului verde european prin sprijinirea unei tranziții juste din punct de vedere social către o economie verde.

                     (2)

                     Ar trebui prevăzute norme detaliate privind funcționarea Fondului pentru modernizare, care să permită distribuirea fără probleme a resurselor financiare ale acestuia către statele membre beneficiare, în special prin stabilirea unor proceduri de prezentare și evaluare a propunerilor de investiții și de plată a veniturilor din fond.

                     (3)

                     Pentru a se asigura compatibilitatea cu piața internă a finanțării acordate în cadrul Fondului pentru modernizare, ar trebui ca statele membre beneficiare să notifice Comisiei, în conformitate cu articolul 108 alineatul (3) din tratat, orice investiție planificată care constituie ajutor de stat în sensul articolului 107 alineatul (1) din tratat și care nu urmează să fie acoperită de o schemă de ajutoare aprobată sau exceptată existentă sau de o decizie individuală. Evaluarea investițiilor acoperite de fond ar trebui să fie coordonată cu evaluarea ajutoarelor de stat, iar modalitățile de prezentare a propunerilor de investiții ar trebui să țină seama de modalitățile de prezentare a notificărilor ajutoarelor de stat. Plata veniturilor din fond ar trebui să depindă de autorizarea ajutoarelor de stat.

                     (4)

                     Conform „Pactului verde european”, planurile teritoriale pentru o tranziție justă reprezintă o piatră de temelie a Mecanismului pentru o tranziție justă. Atunci când o investiție efectuată în cadrul Fondului pentru modernizare are drept scop punerea în aplicare a unui plan teritorial pentru o tranziție justă al statului membru beneficiar, ar trebui ca statul membru respectiv să furnizeze informații despre contribuția preconizată a investiției la planul respectiv, în vederea asigurării coerenței și a complementarității cu obiectivele planului.

                     (5)

                     Ar trebui ca statele membre beneficiare să informeze periodic Banca Europeană de Investiții (BEI) și Comitetul pentru investiții pentru Fondul pentru modernizare („Comitetul pentru investiții”) în legătură cu investițiile planificate, în scopul de a facilita planificarea plății resurselor din Fondul pentru modernizare și a gestionării acestor resurse. Cu toate acestea, statele membre beneficiare nu ar trebui să fie condiționate de informațiile respective în momentul prezentării viitoarelor propuneri de investiții.

                     (6)

                     Ar trebui ca investițiilor în domeniile prioritare enumerate la articolul 10d alineatul (2) din Directiva 2003/87/CE („investiții prioritare”) să li se aplice o procedură simplificată de plată a veniturilor din fond. Investițiile neprioritare ar trebui să facă obiectul unei evaluări cuprinzătoare a viabilității lor tehnice și financiare, precum și a valorii lor adăugate pentru realizarea obiectivelor fondului.

                     (7)

                     Conform articolului 10d alineatul (2) din Directiva 2003/87/CE, ar trebui ca cel puțin 70 % din resursele financiare din Fondul pentru modernizare să fie alocate investițiilor prioritare. Pentru a se asigura o distribuție echitabilă a resurselor financiare între toate statele membre beneficiare, ar trebui ca cerința respectivă să se aplice cotei individuale din fond a fiecărui stat membru beneficiar.

                     (8)

                     Finanțarea investițiilor din Fondul pentru modernizare ar trebui să depindă de disponibilitatea fondurilor de care poate beneficia un anumit stat membru, precum și de proporția fondurilor alocate investițiilor prioritare. Pentru a permite monitorizarea atentă a alocării fondurilor, asigurând în același timp eficiența procesului de plată, ar trebui ca evaluarea propunerilor de investiții de către BEI sau, după caz, de către Comitetul pentru investiții, precum și plata fondurilor de către Comisie să fie organizate în cadrul unor cicluri bianuale.

                     (9)

                     Procedurile pentru funcționarea Fondului pentru modernizare ar trebui să țină seama de caracteristicile schemelor prezentate de statele membre beneficiare. După ce BEI a confirmat faptul că o anumită schemă reprezintă o investiție prioritară sau, după caz, după ce Comitetul pentru investiții a recomandat finanțarea unei anumite scheme din domeniul neprioritar și după ce Comisia a luat o decizie cu privire la prima plată din fonduri pentru schema respectivă, ar trebui ca statul membru beneficiar să prezinte o nouă propunere pentru fiecare plată din fonduri ulterioară. În scopul efectuării oricăror plăți ulterioare de fonduri, confirmarea de către BEI sau, după caz, recomandarea formulată de către Comitetul pentru investiții ar trebui să se limiteze la verificarea disponibilității fondurilor de care poate beneficia statul membru respectiv, iar în ceea ce privește schemele care se califică drept investiții neprioritare, la verificarea respectării pragurilor pentru sprijinul admisibil specificate la articolul 10d alineatul (2) și la articolul 10d alineatul (6) al doilea paragraf a patra teză din Directiva 2003/87/CE. Mai mult, ar trebui ca în cazul raportărilor anuale privind schemele transmise de statele membre beneficiare să se aplice norme simplificate.

                     (10)

                     Investițiile suspendate nu ar trebui să mai primească alte finanțări din Fondul pentru modernizare. Orice sumă deja plătită pentru investiții suspendate care încă nu a fost cheltuită în vederea realizării investițiilor respective ar trebui să fie pusă la dispoziție pentru finanțarea altor investiții.

                     (11)

                     Ar trebui stabilite norme detaliate privind componența și funcționarea Comitetului pentru investiții.

                     (12)

                     În temeiul articolului 10d alineatul (3) din Directiva 2003/87/CE, urmează ca veniturile din Fondul pentru modernizare să fie gestionate de către BEI. În acest sens, ar trebui ca BEI să elaboreze orientări privind gestionarea activelor care să sprijine obiectivele directivei și să țină cont de normele interne ale BEI. În plus, ar trebui ca BEI să îndeplinească și alte sarcini legate de punerea în aplicare a Fondului pentru modernizare, astfel cum se prevede în Directiva 2003/87/CE. Clauzele și condițiile specifice pentru îndeplinirea acestor sarcini ar trebui să fie stabilite într-un acord între Comisie și BEI. Mecanismul de recuperare a costurilor suportate de BEI ar trebui să corespundă acestor sarcini și să ia în considerare, de asemenea, numărul și complexitatea propunerilor de investiții prezentate de statele membre beneficiare respective, precum și caracterul prioritar sau neprioritar al investițiilor care fac obiectul propunerilor.

                     (13)

                     În cazul în care statele membre se decid să utilizeze veniturile generate de licitarea certificatelor pentru a-și finanța cheltuielile legate de punerea în aplicare a Fondului pentru modernizare, cheltuielile respective s-ar putea încadra în categoria cheltuielilor administrative menționate la articolul 10 alineatul (3) litera (i) din Directiva 2003/87/CE și, prin urmare, ar putea fi luate în considerare la calcularea obiectivului de a utiliza 50 % din veniturile generate de licitare în scopuri legate de climă.

                     (14)

                     Ar trebui stabilite mecanisme de monitorizare și de raportare clare menite să furnizeze Comisiei informații complete și în timp util cu privire la evoluția investițiilor individuale, precum și cu privire la implementarea globală a Fondului pentru modernizare.

                     (15)

                     Măsurile prevăzute în prezentul regulament sunt conforme cu avizul Comitetului privind schimbările climatice,

               ADOPTĂ PREZENTUL REGULAMENT:
         CAPITOLUL I

            DISPOZIȚII GENERALE

            Articolul 1
            Obiect
            Prezentul regulament stabilește norme detaliate privind funcționarea Fondului pentru modernizare în ceea ce privește următoarele aspecte:

                        (a)

                        prezentarea propunerilor de finanțare a investițiilor;

                        (b)

                        evaluarea investițiilor prioritare și a investițiilor neprioritare;

                        (c)

                        gestionarea, plata și viramentul resurselor din Fondul pentru modernizare;

                        (d)

                        componența și funcționarea Comitetului pentru investiții pentru fondul pentru modernizare („Comitetul pentru investiții”);

                        (e)

                        monitorizarea, raportarea, evaluarea și auditul;

                        (f)

                        informarea și transparența.

            Articolul 2
            Definiții
            În sensul prezentului regulament, se aplică următoarele definiții:

                        1.

                        „stat membru beneficiar” înseamnă un stat membru care figurează în anexa IIb la Directiva 2003/87/CE;

                        2.

                        „investiție neprioritară” înseamnă o investiție care nu se încadrează în niciunul dintre domeniile enumerate la articolul 10d alineatul (2) din Directiva 2003/87/CE;

                        3.

                        „proiect de mică anvergură neprioritar” înseamnă o investiție neprioritară care primește ajutor de stat într-un cuantum total care îndeplinește criteriile ajutoarelor de minimis în conformitate cu articolul 3 din Regulamentul (UE) nr. 1407/2013 al Comisiei (4);

                        4.

                        „investiție prioritară” înseamnă o investiție care se încadrează în cel puțin unul dintre domeniile enumerate la articolul 10d alineatul (2) din Directiva 2003/87/CE;

                        5.

                        „schemă” înseamnă o propunere de investiții care respectă următoarele criterii:

                                    (a)

                                    cuprinde un set coerent de priorități compatibile cu obiectivele Fondului pentru modernizare și, datorită caracteristicilor proiectelor din cadrul său, poate fi considerată fie drept o investiție prioritară, fie drept o investiție neprioritară;

                                    (b)

                                    are o durată de peste un an;

                                    (c)

                                    are un domeniu de aplicare național sau regional; și

                                    (d)

                                    are ca scop sprijinirea mai multor persoane sau entități publice sau private responsabile pentru inițierea sau pentru inițierea și punerea în aplicare a proiectelor din cadrul schemei.

         CAPITOLUL II

            FINANȚAREA INVESTIȚIILOR

            Articolul 3
            Prezentarea generală a investițiilor

               (1)   Până la data de 30 noiembrie a fiecărui an, fiecare stat membru beneficiar trebuie să pună la dispoziția Băncii Europene de Investiții (BEI) și a Comitetului pentru investiții o prezentare generală a investițiilor pentru care intenționează să prezinte propuneri de investiții în următorii doi ani calendaristici, precum și informații actualizate privind investițiile incluse în prezentările generale din anii anteriori.

               (2)   În prezentarea generală menționată la alineatul (1), statul membru beneficiar trebuie să furnizeze următoarele informații cu privire la fiecare investiție planificată:

                           (a)

                           denumirea inițiatorului proiectului sau a autorității care gestionează schema;

                           (b)

                           localizarea exactă a investiției sau acoperirea geografică a schemei;

                           (c)

                           o estimare a costului total al investiției;

                           (d)

                           domeniul de investiții și o scurtă descriere a investiției;

                           (e)

                           statutul eventualelor evaluări ale ajutoarelor de stat legate de investiție, dacă este cazul;

                           (f)

                           o estimare a finanțării din Fondul pentru modernizare și un rezumat al propunerilor de finanțare preconizate.

               (3)   Statul membru beneficiar nu este condiționat de informațiile incluse în prezentarea generală atunci când prezintă propunerile de investiții în conformitate cu articolul 4.

            Articolul 4
            Prezentarea propunerilor de investiții

               (1)   Statele membre beneficiare pot prezenta propuneri de investiții BEI și Comitetului pentru investiții în orice moment pe parcursul unui an calendaristic.
               Atunci când prezintă propuneri de investiții, statele membre beneficiare trebuie să furnizeze informațiile specificate în anexa I.
               Statul membru beneficiar trebuie să indice dacă propunerea se referă la o investiție prioritară sau la una neprioritară.

               (2)   În cazul în care o investiție se referă la o schemă, statul membru beneficiar trebuie să prezinte o propunere în conformitate cu alineatul (1) și să specifice cuantumul solicitat pentru prima plată din fonduri pentru schemă.
               După ce Comisia a luat o decizie cu privire la prima plată către schema respectivă în conformitate cu articolul 8 alineatul (1), orice plată ulterioară necesită o propunere separată din partea statului membru beneficiar în care să se precizeze cuantumul care urmează să fie plătit și să se prezinte informații actualizate privind schema, după caz.

               (3)   În cazul în care statul membru beneficiar prezintă mai multe propuneri de investiții care urmează să fie evaluate în același ciclu bianual de plată, acesta trebuie să indice o ordine de prioritate pentru evaluarea investițiilor prioritare și o ordine de prioritate pentru evaluarea investițiilor neprioritare. Dacă statul membru nu indică nicio ordine de prioritate, BEI sau, după caz, Comitetul pentru investiții evaluează propunerile în ordinea datelor la care au fost prezentate.

               (4)   O propunere privind un proiect de mică anvergură neprioritar poate fi prezentată numai ca parte a unei scheme.

               (5)   Statul membru beneficiar nu trebuie să solicite finanțare din resursele Fondului pentru modernizare pentru costurile investiției care sunt finanțate dintr-un alt instrument național sau al Uniunii.

            Articolul 5
            Fondurile disponibile

               (1)   Cu patru săptămâni înainte de reuniunea Comitetului pentru investiții menționată la articolul 11 alineatul (1), BEI trebuie să informeze statul membru beneficiar, Comitetul pentru investiții și Comisia cu privire la fondurile aflate la dispoziția statului membru respectiv în vederea finanțării investițiilor din Fondul pentru modernizare („situația fondurilor disponibile”).

               (2)   În situația fondurilor disponibile trebuie să se precizeze următoarele:

                           (a)

                           cuantumul deținut la BEI, mai puțin cuantumurile deja plătite dar care nu au fost încă virate statului membru în conformitate cu articolul 9 și eventualele costuri ale BEI specificate în acordul menționat la articolul 12 alineatul (3);

                           (b)

                           orice cuantum plătit pentru investiții suspendate care majorează resursele din Fondul pentru modernizare aflate la dispoziția statului membru beneficiar în conformitate cu decizia Comisiei menționată la articolul 10 alineatul (2).

               (3)   Data de închidere a situației fondurilor disponibile este ultima zi din luna calendaristică anterioară datei transmiterii informațiilor în conformitate cu alineatul (1).

               (4)   Fără a aduce atingere alineatelor (1)-(3), statul membru beneficiar poate solicita BEI informații despre cuantumul alocat pentru statul membru respectiv deținut la BEI în orice moment.

            Articolul 6
            Confirmarea investițiilor prioritare

               (1)   Propunerile de investiții prezentate de statele membre beneficiare ca investiții prioritare sunt evaluate de BEI în primul ciclu bianual de plată din anul calendaristic respectiv, dacă sunt prezentate cu cel puțin șase săptămâni înainte de prima reuniune bianuală a Comitetului pentru investiții menționată la articolul 11 alineatul (1).
               Dacă sunt prezentate cu mai puțin de șase săptămâni înainte de prima reuniune bianuală a Comitetului pentru investiții menționată la articolul 11 alineatul (1), dar cu cel puțin șase săptămâni înainte de a doua reuniune bianuală a Comitetului, acestea sunt evaluate în al doilea ciclu bianual de plată din anul calendaristic respectiv.
               Dacă sunt prezentate cu mai puțin de șase săptămâni înainte de a doua reuniune bianuală a Comitetului pentru investiții menționat la articolul 11 alineatul (1), acestea sunt evaluate în primul ciclu bianual de plată din anul calendaristic următor.

               (2)   BEI îi poate solicita statului membru beneficiar orice informație sau document pe care îl consideră necesar pentru evaluarea investiției, cu condiția ca informația sau documentul respectiv să fie obligatoriu în conformitate cu anexa I. BEI trebuie să solicite informațiile sau documentele în cauză fără întârzieri nejustificate. Dacă statul membru beneficiar furnizează informațiile sau documentele solicitate cu mai puțin de șase săptămâni înainte de reuniunea Comitetului pentru investiții menționată la articolul 11 alineatul (1), BEI poate amâna evaluarea propunerii pentru următorul ciclu bianual de plată.

               (3)   Dacă BEI consideră că propunerea se referă la o investiție neprioritară, trebuie să informeze statul membru beneficiar în legătură cu acest lucru în termen de cel mult patru săptămâni de la prezentarea propunerii și să prezinte motivele pentru care a ajuns la această concluzie. În acest caz, propunerea este evaluată în conformitate cu cerințele și termenele precizate la articolul 7.

               (4)   Dacă propunerea nu este conformă cu articolul 10d alineatul (1) din Directiva 2003/87/CE sau cu cerințele prezentului regulament, BEI trebuie să înapoieze propunerea statului membru beneficiar în termen de cel mult patru săptămâni de la prezentarea acesteia și să prezinte motivele pentru care a ajuns la concluzia respectivă. BEI trebuie să informeze de îndată Comitetul pentru investiții.

               (5)   Evaluarea propunerii include și verificarea costurilor investiției propuse, cu excepția cazului în care proporționalitatea cuantumului ajutorului primit a fost verificată de către Comisie în conformitate cu procedura relevantă privind ajutoarele de stat.

               (6)   BEI trebuie să evalueze propunerea respectând legislația aplicabilă a Uniunii.

               (7)   BEI poate confirma faptul că propunerea reprezintă o investiție prioritară dacă sunt îndeplinite următoarele condiții:

                           (a)

                           statul membru beneficiar a demonstrat că investiția respectă cerințele prevăzute la articolul 10d alineatul (1) din Directiva 2003/87/CE și că aceasta se încadrează în cel puțin unul dintre domeniile enumerate la articolul 10d alineatul (2) din directiva menționată;

                           (b)

                           statul membru beneficiar are suficiente fonduri disponibile în conformitate cu situația fondurilor disponibile menționată la articolul 5 alineatul (1) și după deducerea cuantumurilor care urmează să fie plătite pentru investiții deja confirmate în conformitate cu alineatul (9) din prezentul articol;

                           (c)

                           statul membru beneficiar a furnizat dovezi conform cărora propunerea de investiții îndeplinește una dintre cerințele următoare:

                                       —

                                       a obținut autorizarea ajutorului de stat în conformitate cu decizia Comisiei;

                                       —

                                       este exceptată de la notificarea ajutoarelor de stat în conformitate cu Regulamentul (UE) nr. 651/2014 al Comisiei (5);

                                       —

                                       nu constituie ajutor de stat în sensul articolului 107 alineatul (1) din tratat;

                           (d)

                           statul membru beneficiar a confirmat în scris că investiția respectă orice altă cerință aplicabilă din dreptul Uniunii și din legislația națională;

                           (e)

                           conform informațiilor furnizate de statul membru beneficiar cu privire la contribuțiile din partea altor instrumente naționale sau ale Uniunii, cuantumurile solicitate din Fondul pentru modernizare nu vizează acoperirea acelor costuri ale investiției care sunt deja finanțate dintr-un alt instrument național sau al Uniunii.

               (8)   Atunci când o propunere se referă la o plată ulterioară pentru o schemă confirmată de BEI în conformitate cu alineatul (9) înainte de prima plată, evaluarea propunerii de către BEI se limitează la verificarea fondurilor disponibile în conformitate cu alineatul (7) litera (b), cu condiția să nu fi intervenit modificări ale schemei.

               (9)   BEI trebuie să ia o decizie cu privire la confirmarea propunerii ca investiție prioritară cu cel puțin două săptămâni înainte de reuniunea Comitetului pentru investiții menționată la articolul 11 alineatul (1).
               BEI trebuie să informeze de îndată statul membru beneficiar în cauză și Comisia cu privire la decizia menționată la primul paragraf.

               (10)   Cu cel puțin o săptămână înainte de reuniunea Comitetului pentru investiții menționată la articolul 11 alineatul (1), BEI trebuie să informeze Comitetul cu privire la propunerile de investiții ale fiecărui stat membru beneficiar care au fost confirmate ca investiții prioritare în conformitate cu alineatul (9) din prezentul articol și cu privire la cuantumul care urmează să fie plătit pentru fiecare investiție.

            Articolul 7
            Recomandări privind investițiile neprioritare

               (1)   Propunerile de investiții prezentate de statele membre beneficiare ca investiții neprioritare sunt evaluate de Comitetul pentru investiții în primul ciclu bianual de plată din anul calendaristic respectiv, dacă sunt prezentate cu cel puțin 10 săptămâni înainte de prima reuniune bianuală a Comitetului pentru investiții menționată la articolul 11 alineatul (1).
               Dacă sunt prezentate cu mai puțin de 10 săptămâni înainte de prima reuniune bianuală a Comitetului pentru investiții menționată la articolul 11 alineatul (1), dar cu cel puțin 10 săptămâni înainte de a doua reuniune bianuală a Comitetului, acestea sunt evaluate în al doilea ciclu bianual de plată din anul calendaristic respectiv.
               Dacă sunt prezentate cu mai puțin de 10 săptămâni înainte de a doua reuniune bianuală a Comitetului pentru investiții menționată la articolul 11 alineatul (1), acestea sunt evaluate în primul ciclu bianual de plată din anul calendaristic următor.

               (2)   Cu cel puțin două săptămâni înainte de reuniunea Comitetului pentru investiții menționată la articolul 11 alineatul (1), BEI trebuie să finalizeze o evaluare tehnică și financiară a propunerii legată de obligația de diligență, inclusiv o evaluare a reducerilor de emisii preconizate.

               (3)   BEI îi poate solicita statului membru beneficiar orice informație sau document pe care îl consideră necesar pentru a realiza evaluarea tehnică și financiară legată de obligația de diligență, cu condiția ca informația sau documentul respectiv să fie obligatoriu în conformitate cu anexa I. BEI trebuie să solicite informațiile sau documentele în cauză fără întârzieri nejustificate. Dacă statul membru beneficiar furnizează informațiile sau documentele solicitate cu mai puțin de 10 săptămâni înainte de reuniunea Comitetului pentru investiții menționată la articolul 11 alineatul (1), BEI poate amâna finalizarea evaluării legate de obligația de diligență pentru următorul ciclu bianual de plată.

               (4)   Evaluarea financiară legată de obligația de diligență realizată de BEI trebuie să includă și verificarea costurilor investiției propuse, cu excepția cazului în care proporționalitatea cuantumului ajutorului primit a fost verificată de către Comisie în conformitate cu procedura relevantă privind ajutoarele de stat.

               (5)   BEI trebuie să realizeze evaluarea legată de obligația de diligență respectând legislația aplicabilă a Uniunii.

               (6)   Evaluarea legată de obligația de diligență realizată de BEI trebuie să fie însoțită de o declarație a reprezentantului BEI privind aprobarea finanțării propunerii de investiții. BEI trebuie să transmită de îndată evaluarea legată de obligația de diligență Comitetului pentru investiții.

               (7)   Comitetul pentru investiții poate emite o recomandare privind finanțarea propunerii de investiții dacă sunt îndeplinite următoarele condiții:

                           (a)

                           statul membru beneficiar a demonstrat că investiția respectă cerințele prevăzute la articolul 10d alineatul (1) din Directiva 2003/87/CE;

                           (b)

                           statul membru beneficiar are suficiente fonduri disponibile în conformitate cu situația fondurilor disponibile menționată la articolul 5 alineatul (1) și după deducerea cuantumurilor care urmează să fie plătite în conformitate cu informațiile specificate la articolul 6 alineatul (10) și pe baza recomandărilor deja emise în conformitate cu alineatul (9) din prezentul articol;

                           (c)

                           cota fondurilor alocate investițiilor prioritare este de cel puțin 70 % din cuantumul total al fondurilor utilizate de statul membru beneficiar, inclusiv următoarele fonduri:

                                       —

                                       fondurile deja plătite pentru investiții prioritare și neprioritare;

                                       —

                                       fondurile care nu au fost încă plătite în conformitate cu informațiile prevăzute la articolul 6 alineatul (10);

                                       —

                                       fondurile care nu au fost încă plătite în conformitate cu recomandările deja emise în temeiul alineatului (9);

                                       —

                                       fondurile solicitate pentru propunerea de investiții care face obiectul evaluării;

                           (d)

                           finanțarea respectă articolul 10d alineatul (6) al doilea paragraf a patra teză din Directiva 2003/87/CE;

                           (e)

                           statul membru beneficiar a furnizat dovezi conform cărora propunerea de investiții îndeplinește oricare dintre cerințele următoare:

                                       —

                                       a obținut autorizarea ajutorului de stat în conformitate cu decizia Comisiei;

                                       —

                                       este exceptată de la notificarea ajutoarelor de stat în conformitate cu Regulamentul (UE) nr. 651/2014;

                                       —

                                       nu constituie ajutor de stat în sensul articolului 107 alineatul (1) din tratat;

                           (f)

                           statul membru beneficiar a confirmat în scris că investiția respectă orice altă cerință aplicabilă din dreptul Uniunii și din legislația națională;

                           (g)

                           conform informațiilor furnizate de statul membru beneficiar cu privire la contribuțiile din partea altor instrumente naționale sau ale Uniunii, cuantumurile solicitate din Fondul pentru modernizare nu vizează acoperirea acelor costuri ale investiției care sunt deja finanțate dintr-un alt instrument național sau al Uniunii.

               (8)   Atunci când o propunere se referă la o plată ulterioară pentru o schemă a cărei finanțare a fost recomandată de Comitetul pentru investiții în conformitate cu alineatul (9) înainte de prima plată, în cazul respectivei propuneri nu este necesar ca BEI să realizeze evaluarea legată de obligația de diligență, iar evaluarea propunerii de către Comitet trebuie să se limiteze la verificarea respectării cerințelor specificate la alineatul (7) literele (b), (c) și (d), cu condiția să nu fi intervenit modificări ale schemei.

               (9)   Comitetul pentru investiții trebuie să emită o recomandare privind propunerea de investiții în cadrul reuniunii menționate la articolul 11 alineatul (1), recomandare în care precizează cuantumul sprijinului din partea Fondului pentru modernizare, prezintă motivele pentru care a ajuns la concluzia respectivă și formulează eventuale sugestii privind instrumentele de finanțare adecvate.

               (10)   În cazul în care Comitetul pentru investiții nu recomandă finanțarea investiției, acesta trebuie să prezinte motivele pentru care a ajuns la concluzia respectivă. În acest caz, investiția nu beneficiază de sprijin din Fondul pentru modernizare. Statul membru în cauză poate revizui propunerea de investiții luând în considerare constatările Comitetului pentru investiții și poate prezenta o nouă propunere de investiții în cadrul oricărui ciclu bianual de plată ulterior.

            Articolul 8
            Decizia de plată emisă de Comisie

               (1)   După reuniunea menționată la articolul 11 alineatul (1) din prezentul regulament, Comisia trebuie să adopte, fără întârzieri nejustificate, decizia menționată la articolul 10d alineatul (3) din Directiva 2003/87/CE, în care precizează cuantumul resurselor din Fondul pentru modernizare care urmează să fie plătit fiecărei investiții confirmate drept investiție prioritară de către BEI sau a cărei finanțare a fost recomandată de către Comitetul pentru investiții („decizia de plată”).
               În decizia de plată a resurselor din Fondul pentru modernizare către o anumită schemă se precizează cuantumul primei plăți sau al oricărei plăți ulterioare, după caz.

               (2)   Comisia trebuie să notifice decizia de plată statului membru beneficiar în cauză și să informeze în acest sens BEI și Comitetul pentru investiții.

            Articolul 9
            Viramentele
            În termen de 30 de zile de la data deciziei de plată, BEI trebuie să transmită statului membru beneficiar cuantumul relevant al sprijinului din partea Fondului pentru modernizare.

            Articolul 10
            Investițiile suspendate

               (1)   Sub rezerva documentelor justificative furnizate de statul membru beneficiar în raportul anual menționat la articolul 13, se consideră că o investiție este suspendată în oricare dintre următoarele cazuri:

                           (a)

                           inițiatorul proiectului sau autoritatea care gestionează schema nu a finanțat investiția pentru o perioadă care depășește doi ani consecutivi;

                           (b)

                           inițiatorul proiectului nu a cheltuit cuantumul total al veniturilor din Fondul pentru modernizare plătit pentru investiția respectivă în termen de cinci ani de la data deciziei de plată relevante emise de Comisie.

                     Litera (b) nu se aplică în cazul schemelor.

               (2)   Prin decizia adoptată în conformitate cu articolul 8, Comisia trebuie să modifice suma deja plătită pentru investiția suspendată prin deducerea oricărui cuantum care nu a fost încă plătit de statul membru beneficiar inițiatorului proiectului sau autorității care gestionează schema. Orice astfel de cuantum neplătit majorează resursele din Fondul pentru modernizare aflate la dispoziția statului membru în cauză, în conformitate cu articolul 5 alineatul (2) litera (b), și trebuie dedus din orice virament viitor efectuat de BEI către statul membru în cauză în temeiul articolului 9.

               (3)   Fără a aduce atingere alineatului (1) din prezentul articol, înainte de data de închidere a situației fondurilor disponibile menționată la articolul 5 alineatul (3), statul membru beneficiar poate informa Comisia cu privire la o investiție suspendată și poate solicita modificarea deciziei de plată în conformitate cu alineatul (2) din prezentul articol. Această cerere poate viza sumele care nu au fost încă plătite inițiatorului proiectului sau autorității care gestionează schema și sumele care au fost deja plătite inițiatorului proiectului sau autorității care gestionează schema, dar care au fost recuperate ulterior de statul membru beneficiar. Statul membru beneficiar trebuie să furnizeze documentele justificative relevante pe care se fundamentează cererea. Alineatul (2) din prezentul articol se aplică în cazul modificării deciziei de plată, al majorării resurselor din Fondul pentru modernizare aflate la dispoziția statului membru în cauză și al deducerii cuantumului returnat fondului din orice virament ulterior efectuat de BEI către statul membru respectiv.

            Articolul 11
            Funcționarea Comitetului pentru investiții

               (1)   Comitetul pentru investiții se reunește de două ori pe an, cel târziu până la 15 iulie și, respectiv, până la 15 decembrie. Secretariatul Comitetului pentru investiții trebuie să le comunice statelor membre data reuniunii de îndată ce devine disponibilă.

               (2)   Cu excepția cazului în care Comitetul emite o recomandare în conformitate cu articolul 10d alineatul (7) al doilea paragraf prima și a doua teză din Directiva 2003/87/CE, cvorumul este întrunit dacă sunt prezenți cel puțin jumătate dintre reprezentanții statelor membre beneficiare, toți reprezentanții statelor membre nebeneficiare și reprezentanții Comisiei și ai BEI.

               (3)   Statele membre nebeneficiare trebuie să își aleagă trei reprezentanți în Comitetul pentru investiții printr-un vot care cuprinde toți candidații. Fiecare stat membru nebeneficiar poate propune un singur candidat. Sunt aleși cei trei candidați care au obținut cele mai multe voturi. Dacă doi sau mai mulți candidați au obținut același număr de voturi și, prin urmare, ar urma să fie aleși mai mult de trei candidați, votul este reluat, cuprinzând toți candidații, cu excepția candidatului/candidaților care s-a(u) situat pe primul loc și, după caz, pe al doilea loc ca număr de voturi.

               (4)   Membrii Comitetului pentru investiții nu trebuie să aibă interese financiare sau de altă natură, directe sau indirecte, în sectoarele care pot beneficia de sprijinul acordat din Fondul pentru modernizare, care le-ar putea afecta imparțialitatea sau ar putea fi percepute astfel în mod obiectiv. Aceștia trebuie să acționeze în interes public și în mod independent. Membrii Comitetului pentru investiții trebuie să facă o declarație de interese înainte de a-și prelua funcția în Comitetul pentru investiții și să își actualizeze declarația ori de câte ori apare o modificare relevantă.

               (5)   BEI trebuie să îi furnizeze Comitetului pentru investiții (secretariatului) sprijin administrativ și logistic, inclusiv sprijin pentru administrarea unui site dedicat Fondului pentru modernizare.

               (6)   La propunerea departamentului de resort din cadrul Comisiei, Comitetul pentru investiții trebuie să își stabilească regulamentul de procedură care trebuie să cuprindă, în special, proceduri privind:

                           (a)

                           numirea membrilor și a observatorilor în cadrul Comitetului pentru investiții și a supleanților lor;

                           (b)

                           organizarea reuniunilor Comitetului pentru investiții;

                           (c)

                           norme detaliate privind conflictul de interese, inclusiv modelul de declarație de interese.

               (7)   Membrii Comitetului pentru investiții nu primesc nicio remunerație sau rambursare a costurilor pentru participarea lor la activitățile Comitetului.

            Articolul 12
            Orientări privind gestionarea activelor și acordul cu BEI

               (1)   BEI trebuie să elaboreze orientări privind gestionarea activelor în vederea gestionării veniturilor din Fondul pentru modernizare, ținând seama de obiectivele Directivei 2003/87/CE și de normele interne ale BEI.

               (2)   După consultarea statelor membre, Comisia trebuie să încheie un acord cu BEI în care să stabilească clauzele și condițiile specifice în temeiul cărora BEI trebuie să își îndeplinească sarcinile legate de punerea în aplicare a Fondului pentru modernizare. Clauzele și condițiile menționate trebuie să acopere următoarele sarcini:

                           (a)

                           licitarea și monetizarea certificatelor destinate Fondului pentru modernizare, în conformitate cu Regulamentul (UE) nr. 1031/2010 al Comisiei (6);

                           (b)

                           gestionarea veniturilor din Fondul pentru modernizare;

                           (c)

                           confirmarea propunerilor de investiții prioritare în temeiul articolului 6 și îndeplinirea obligației de diligență pentru propunerile de investiții neprioritare în temeiul articolului 7;

                           (d)

                           asigurarea secretariatului Comitetului pentru investiții, inclusiv administrarea unui site dedicat Fondului pentru modernizare;

                           (e)

                           pregătirea propunerilor de rapoarte ale Comitetului pentru investiții în temeiul articolului 14.

               (3)   Acordul menționat la alineatul (2) trebuie să precizeze mecanismul de recuperare a costurilor suportate de BEI pentru realizarea sarcinilor care îi revin. Mecanismul de recuperare a costurilor legate de confirmarea investițiilor prioritare și de îndeplinirea obligației de diligență în ceea ce privește investițiile neprioritare trebuie să țină seama de numărul și de complexitatea propunerilor prezentate de fiecare stat membru beneficiar. Costurile suportate de BEI pentru îndeplinirea sarcinilor care îi revin sunt finanțate din fondurile aflate la dispoziția fiecărui stat membru beneficiar menționate la articolul 5 alineatul (2) litera (a). BEI trebuie să informeze Comisia și statele membre cu privire la îndeplinirea sarcinilor care îi revin în temeiul acordului și costurile aferente.

         CAPITOLUL III

            MONITORIZAREA, RAPORTAREA, EVALUAREA ȘI AUDITUL

            Articolul 13

                  Monitorizarea și raportarea de către statele membre beneficiare

               (1)   Statele membre beneficiare trebuie să monitorizeze punerea în aplicare a investițiilor finanțate din Fondul pentru modernizare. Până la data de 30 aprilie, statele membre beneficiare trebuie să îi prezinte Comisiei un raport anual privind anul anterior care să conțină informațiile menționate în anexa II.

               (2)   Raportul anual menționat la alineatul (1) trebuie să fie însoțit de următoarele informații:

                           (a)

                           documente justificative privind finanțarea investițiilor din Fondul pentru modernizare în anul anterior;

                           (b)

                           situația financiară anuală a fiecărei investiții sau, în cazul schemelor, situația financiară cuprinzând datele agregate privind cheltuielile suportate în cadrul schemei în anul anterior.

            Articolul 14
            Raportarea de către Comitetul pentru investiții

               (1)   Raportul anual al Comitetului pentru investiții menționat la articolul 10d alineatul (11) prima teză din Directiva 2003/87/CE trebuie să cuprindă următoarele informații:

                           (a)

                           numărul de propuneri de investiții primite, precizând inclusiv domeniul de investiții;

                           (b)

                           numărul de recomandări emise și concluziile sumare ale fiecărei recomandări;

                           (c)

                           o prezentare generală a principalelor concluzii privind investițiile propuse la care s-a ajuns în urma evaluărilor tehnice și financiare legate de obligația de diligență realizate de BEI;

                           (d)

                           experiența practică privind aspectele procedurale legate de emiterea recomandărilor.

               (2)   Pe baza unui proiect pregătit de BEI, Comitetul pentru investiții trebuie să adopte raportul final pentru anul precedent până la 15 martie și să îl prezinte de îndată Comisiei.

            Articolul 15
            Revizuirea și evaluarea fondului

               (1)   În revizuirea menționată la articolul 10d alineatul (11) a doua teză din Directiva 2003/87/CE, Comisia trebuie să includă următoarele aspecte:

                           (a)

                           confirmarea investițiilor prioritare de către BEI;

                           (b)

                           evaluarea investițiilor neprioritare de către Comitetul pentru investiții;

                           (c)

                           finanțarea și monitorizarea investițiilor de către statele membre beneficiare;

                           (d)

                           orice alt aspect procedural relevant legat de punerea în aplicare a Fondului pentru modernizare.

                     Pe baza rezultatelor revizuirii, Comisia trebuie să formuleze propunerile relevante, după caz.

               (2)   La sfârșitul punerii în aplicare a Fondului pentru modernizare, Comisia trebuie să efectueze o evaluare finală a punerii în aplicare a Fondului pentru modernizare. Comisia trebuie să evalueze, în special, progresele înregistrate în direcția îndeplinirii obiectivelor Fondului prevăzute la articolul 10d alineatele (1), (2) și (3) din Directiva 2003/87/CE.

               (3)   Comisia trebuie să facă publice rezultatele revizuirii și ale evaluării.

            Articolul 16
            Auditurile și protecția intereselor financiare ale fondului

               (1)   BEI trebuie să întocmească conturile anuale ale Fondului pentru modernizare pentru fiecare exercițiu financiar, care începe la 1 ianuarie și se încheie la 31 decembrie, pe baza situațiilor financiare puse la dispoziție în temeiul articolului 13 alineatul (2) litera (b). Aceste conturi trebuie să facă obiectul unui audit extern independent.

               (2)   BEI trebuie să îi prezinte Comisiei următoarele situații:

                           (a)

                           până la data de 31 martie, situațiile financiare neauditate aferente Fondului pentru modernizare care acoperă exercițiul financiar anterior;

                           (b)

                           până la data de 30 aprilie, situațiile financiare auditate ale Fondului pentru modernizare care acoperă exercițiul financiar anterior.

               (3)   Conturile și situațiile financiare menționate la alineatele (1) și (2) trebuie să fie întocmite în conformitate cu Standardele internaționale de contabilitate pentru sectorul public (IPSAS).

               (4)   Statele membre beneficiare au competența de a efectua audituri, pe bază de documente și de controale la fața locului, la toți inițiatorii de proiecte, autoritățile care gestionează schemele, contractanții și subcontractanții cărora le-au furnizat sprijin din Fondul pentru modernizare.

               (5)   În sensul alineatelor (1) și (2), statele membre beneficiare, inițiatorii de proiecte și autoritățile care gestionează schemele, contractanții și subcontractanții care au primit resurse din Fondul pentru modernizare trebuie să pună la dispoziție, pentru o perioadă de cinci ani de la ultimul virament realizat în legătură cu orice proiect sau schemă, toate documentele justificative și informațiile privind viramentul sau cheltuielile efectuate.

               (6)   Statele membre beneficiare trebuie să ia măsurile corespunzătoare pentru a se asigura că, la punerea în aplicare a acțiunilor finanțate în temeiul prezentului regulament, interesele financiare ale Fondului pentru modernizare sunt protejate prin aplicarea de măsuri preventive împotriva fraudei, a corupției și a altor activități ilegale, prin realizarea de verificări efective și, în cazul identificării unor nereguli, prin recuperarea sumelor plătite în mod necuvenit și, dacă este cazul, prin impunerea de sancțiuni de natură administrativă și financiară eficace, proporționale și disuasive. Recuperările trebuie realizate în conformitate cu legislația statelor membre beneficiare.
               Pentru orice sumă recuperată, statul membru beneficiar trebuie să solicite modificarea unei decizii de plată în conformitate cu articolul 10 alineatul (3).

         CAPITOLUL IV

            DISPOZIȚII FINALE

            Articolul 17
            Informare, comunicare și publicitate

               (1)   Statele membre beneficiare trebuie să pună la dispoziția publicului, pe site-urile departamentelor relevante ale administrațiilor lor, informații referitoare la investițiile sprijinite în temeiul prezentului regulament, în scopul de a informa publicul cu privire la rolul și obiectivele Fondului pentru modernizare. Informațiile respective trebuie să includă o trimitere explicită la sprijinul primit din partea Fondului pentru modernizare.

               (2)   Statele membre beneficiare trebuie să se asigure că destinatarii finali ai Fondului pentru modernizare oferă informații referitoare la sprijinul primit din partea Fondului pentru modernizare care să fie coerente, relevante și adaptate pentru diverse categorii de public, inclusiv mass-media și publicul larg.

               (3)   Denumirea Fondului pentru modernizare trebuie utilizată pentru toate activitățile de comunicare și trebuie să apară pe aviziere în locuri strategice, vizibile pentru public.

               (4)   Statele membre beneficiare și Comisia trebuie să întreprindă activități de informare, comunicare și promovare în legătură cu sprijinul acordat din partea Fondului pentru modernizare și cu rezultatele acestuia. Activitățile de acest tip trebuie să faciliteze schimburile de experiență, cunoștințe și bune practici în ceea ce privește conceperea, pregătirea și punerea în aplicare a investițiilor realizate cu sprijinul Fondului pentru modernizare.

            Articolul 18
            Transparență

               (1)   Fără a aduce atingere alineatului (2), secretariatul Comitetului pentru investiții trebuie să asigure publicarea pe site-ul Fondului pentru modernizare a următoarelor informații:

                           (a)

                           numele membrilor și ale observatorilor în cadrul Comitetului pentru investiții și afilierea lor;

                           (b)

                           CV-urile și declarațiile de interese ale membrilor Comitetului pentru investiții;

                           (c)

                           confirmările emise de BEI privind investițiile prioritare;

                           (d)

                           recomandările formulate de Comitetul pentru investiții privind investițiile neprioritare;

                           (e)

                           deciziile de plată emise de Comisie;

                           (f)

                           rapoartele anuale prezentate de statele membre beneficiare în temeiul articolului 13;

                           (g)

                           rapoartele anuale prezentate de Comitetul pentru investiții în temeiul articolului 14;

                           (h)

                           revizuirea și evaluarea de către Comisie a Fondului pentru modernizare în temeiul articolului 15.

               (2)   Statele membre, Comisia și BEI nu trebuie să divulge informațiile comerciale confidențiale incluse în documentele, materialele informative sau alte materiale prezentate de ele însele sau de terți în legătură cu punerea în aplicare a Fondului pentru modernizare.

            Articolul 19
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 iulie 2020.

                  Pentru Comisie

                  Președintele

               Ursula VON DER LEYEN

            (1)  JO L 275, 25.10.2003, p. 32.

            (2)  Comunicarea Comisiei către Parlamentul European, Consiliul European, Consiliu, Comitetul Economic și Social European și Comitetul Regiunilor, „Pactul verde european”, COM(2019) 640 final din 11 decembrie 2019.

            (3)  Comunicarea Comisiei către Parlamentul European, Consiliul European, Consiliu, Comitetul Economic și Social European și Comitetul Regiunilor, „Planul de investiții al Pactului verde european”, COM(2020) 21 final din 14 ianuarie 2020.

            (4)  Regulamentul (UE) nr. 1407/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis (JO L 352, 24.12.2013, p. 1).

            (5)  Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1).

            (6)  Regulamentul (UE) nr. 1031/2010 al Comisiei din 12 noiembrie 2010 privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității (JO L 302, 18.11.2010, p. 1).

            ANEXA I

               Informații privind propunerea de investiții care urmează să fie prezentată BEI și Comitetului pentru investiții

            1.   Toate propunerile de investiții

                        1.1.

                        specificarea domeniului investiției în conformitate cu articolul 10d alineatul (1) sau (2) din Directiva 2003/87/CE, după caz;

                        1.2.

                        descrierea generală a investiției, precizând inclusiv obiectivele și beneficiarul (beneficiarii) vizat (vizați), tehnologia (dacă este cazul), capacitatea (dacă este cazul) și durata estimată a investiției;

                        1.3.

                        justificarea sprijinului din Fondul pentru modernizare, inclusiv confirmarea faptului că investiția este conformă cu articolul 10d alineatul (1) din Directiva 2003/87/CE;

                        1.4.

                        specificarea costurilor care urmează să fie acoperite din Fondul pentru modernizare;

                        1.5.

                        descrierea instrumentului (instrumentelor) de sprijin utilizat(e);

                        1.6.

                        cuantumul finanțării solicitat din Fondul pentru modernizare;

                        1.7.

                        contribuția (contribuțiile) din partea altor instrumente naționale și ale Uniunii;

                        1.8.

                        existența unui ajutor de stat [în sensul articolului 107 alineatul (1) din tratat] și indicarea următoarelor elemente, după caz:

                                    (a)

                                    trimitere la decizia Comisiei de autorizare a măsurii naționale de ajutor de stat;

                                    (b)

                                    numărul de referință cu care a fost înregistrată măsura de exceptare pe categorii [numărul ajutorului de stat atribuit de sistemul de notificare electronică al Comisiei menționat la articolul 11 din Regulamentul (UE) nr. 651/2014];

                                    (c)

                                    data preconizată pentru notificarea Comisiei în legătură cu măsura de ajutor de stat;

                        1.9.

                        declarația de conformitate a statului membru cu legislația Uniunii și cu legislațiile naționale aplicabile;

                        1.10.

                        în cazul în care investiția vizează punerea în aplicare a unui plan teritorial pentru o tranziție justă, informații cu privire la contribuția preconizată a investiției la planul respectiv.

                  2.   Informații suplimentare despre scheme

                        2.1.

                        denumirea autorității care gestionează schema;

                        2.2.

                        informații din care să reiasă dacă propunerea se referă la o schemă existentă;

                        2.3.

                        volumul total al schemei.

                  3.   Informații suplimentare despre propunerile care nu implică scheme

                        3.1.

                        denumirea inițiatorului proiectului;

                        3.2.

                        localizarea proiectului;

                        3.3.

                        costurile totale ale investiției;

                        3.4.

                        stadiul de dezvoltare al proiectului (de la fezabilitate la exploatare);

                        3.5.

                        lista autorizațiilor obligatorii obținute sau care trebuie obținute.

                  4.   Informații suplimentare despre propunerile neprioritare

                        4.1.

                        date cantitative despre fazele de construcție și exploatare, precizând inclusiv contribuția propunerii la obiectivele Fondului pentru modernizare, ale cadrului de politici privind clima și energia pentru 2030 al Uniunii și ale Acordului de la Paris;

                        4.2.

                        previziuni financiare certificate, inclusiv contribuția financiară preconizată din surse private;

                        4.3.

                        descrierea oricărui alt indicator de performanță vizat, conform solicitărilor BEI;

                        4.4.

                        orice altă informație relevantă privind inițiatorul proiectului, investiția, condițiile generale de piață și problemele de mediu.

            ANEXA II

               Informații care trebuie furnizate de statul membru beneficiar în raportul anual către Comisie

            1.   Prezentarea generală a investițiilor

                        1.1.

                        numărul de investiții finanțate din Fondul pentru modernizare până în prezent;

                        1.2.

                        numărul de investiții în curs, finalizate și întrerupte;

                        1.3.

                        raportul global dintre finanțarea acordată investițiilor prioritare și finanțarea acordată investițiilor neprioritare, dacă este cazul, în statul membru beneficiar.

                  2.   Informații despre fiecare investiție

                        2.1.

                        investiții totale generate (costurile totale ale investițiilor);

                        2.2.

                        datele și cuantumurile plăților efectuate din Fondul pentru modernizare către inițiatorul proiectului sau către autoritatea care gestionează schema;

                        2.3.

                        cuantumurile care au fost primite de statul membru beneficiar din Fondul pentru modernizare, dar care nu au fost încă plătite inițiatorului proiectului sau autorității care gestionează schema;

                        2.4.

                        orice cuantum recuperat de statul membru beneficiar de la inițiatorul proiectului sau de la autoritatea care gestionează schema și datele de recuperare;

                        2.5.

                        o evaluare a valorii adăugate a investiției din punctul de vedere al eficienței energetice și al modernizării sistemului energetic, inclusiv informații despre:

                                    (a)

                                    energia economisită, în MWh;

                                    (b)

                                    economiile cumulate, în MWh, preconizate până la sfârșitul duratei de viață a investiției;

                                    (c)

                                    emisiile de gaze cu efect de seră economisite, în tCO2;

                                    (d)

                                    economiile cumulate, în tCO2, preconizate până la sfârșitul duratei de viață a investiției;

                                    (e)

                                    capacitatea suplimentară de energie din surse regenerabile instalată, dacă este cazul;

                                    (f)

                                    efectul de levier al fondurilor care a fost obținut (cuantumul total investit în legătură cu contribuția din Fondul pentru modernizare);

                        2.6.

                        în cazul în care investiția vizează punerea în aplicare a unui plan teritorial pentru o tranziție justă, informații cu privire la contribuția preconizată a investiției la planul respectiv.

                        2.7.

                        în cazul schemelor, datele de raportare specificate trebuie prezentate sub formă agregată.

                  3.   Informații suplimentare despre investițiile care nu implică scheme

                        3.1.

                        etapele intermediare atinse de la raportul anual anterior;

                        3.2.

                        data la care se preconizează că va începe exploatarea;

                        3.3.

                        întârzierile identificate sau preconizate în punerea în aplicare;

                        3.4.

                        modificările identificate sau preconizate ale costurilor eligibile, ale tehnologiei aplicate sau ale rezultatelor unei investiții.

                  4.   Informații suplimentare despre investițiile neprioritare

                        4.1.

                        confirmarea cofinanțării din surse private.


                  10.7.2020

                  RO

                  Jurnalul Oficial al Uniunii Europene

                  L 221/122

         REGULAMENTUL DE PUNERE ÎN APLICARE (UE) 2020/1002 AL COMISIEI
         din 9 iulie 2020
         de stabilire a unei derogări de la Regulamentul de punere în aplicare (UE) 2019/2072 în ceea ce privește cerințele pentru introducerea în Uniune a lemnului de frasin originar din sau prelucrat în Statele Unite
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 41 alineatul (2),
         întrucât:

                     (1)

                     Decizia de punere în aplicare (UE)/2018/1203 a Comisiei (2) autorizează statele membre să prevadă o derogare temporară de la anumite dispoziții ale Directivei 2000/29/CE a Consiliului (3) în ceea ce privește cerințele speciale pentru introducerea în Uniune a lemnului de frasin Fraxinus L.) originar din sau prelucrat în Statele Unite.

                     (2)

                     Directiva 2000/29/CE a fost abrogată și înlocuită cu Regulamentul (UE) 2016/2031. Regulamentul de punere în aplicare (UE) 2019/2072 al Comisiei (4) de stabilire a normelor și cerințelor pentru introducerea în Uniune a anumitor plante, produse vegetale sau a altor obiecte a înlocuit anexele I-V la directiva respectivă.

                     (3)

                     În conformitate cu articolul 8 alineatul (1) din Regulamentul (UE) 2019/2072, coroborat cu punctul 87 din anexa VII la regulamentul respectiv, introducerea în Uniune a lemnului de frasin originar din sau prelucrat în Statele Unite („lemnul specificat”) este supusă anumitor cerințe speciale pentru a se evita riscul de infestare în Uniune cu organismul dăunător Agrilus planipennis Fairmaire. Aceste cerințe diferă într-o oarecare măsură de cerințele stabilite în Decizia de punere în aplicare (UE) 2018/1203 în ceea ce privește introducerea în Uniune a lemnului specificat, inspecția și supravegherea acestuia.

                     (4)

                     Pe baza auditurilor recente efectuate de Comisie în 2018 și 2019, s-a concluzionat că, prin aplicarea, sub controlul lor oficial, a cerințelor prevăzute în decizia de punere în aplicare (UE) 2018/1203, Statele Unite asigură un nivel de protecție fitosanitară echivalent cu cel asigurat de cerințele stabilite la punctul 87 literele (a) și (b) din anexa VII la Regulamentul (UE) 2019/2072.

                     (5)

                     Decizia de punere în aplicare (UE) 2018/1203 se aplică până la 30 iunie 2020. La 16 ianuarie 2020, Statele Unite au solicitat o prelungire a acestei derogări după data de 30 iunie 2020.

                     (6)

                     Pentru a se garanta continuarea importurilor de lemn de frasin originar din sau prelucrat în Statele Unite, este necesar să se prevadă o derogare de la articolul 8 alineatul (1) și de la punctul 87 literele (a) și (b) din anexa VII la regulamentul de punere în aplicare (UE) 2019/2072, astfel încât să se permită introducerea în Uniune a lemnului specificat, sub rezerva respectării cerințelor speciale care reflectă, cu câteva adaptări, cele stabilite în decizia de punere în aplicare (UE) 2018/1203.

                     (7)

                     Prezentul regulament ar trebui să se aplice de la 1 iulie 2020, pentru a asigura continuarea importurilor de lemn specificat.

                     (8)

                     Prezentul regulament ar trebui să se aplice până la 30 iunie 2023, pentru a permite revizuirea aplicării sale până la data respectivă.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Cerințe speciale pentru o derogare temporară
            Prin derogare de la articolul 8 alineatul (1) și de la punctul 87 literele (a) și (b) din anexa VII la regulamentul de punere în aplicare (UE) 2019/2072, introducerea în Uniune a lemnului de frasin (Fraxinus L.) originar din sau prelucrat în Statele Unite („lemnul specificat”) este condiționată de respectarea cerințelor prevăzute la articolul 2 și în anexa la prezentul regulament.

            Articolul 2
            Certificatul fitosanitar

               (1)   Lemnul specificat este însoțit de un certificat fitosanitar eliberat în Statele Unite, care atestă că este indemn de organisme dăunătoare pentru Uniune care nu sunt enumerate ca organisme dăunătoare de carantină pentru Uniune, supuse măsurilor adoptate în temeiul articolului 30 din Regulamentul (UE) 2016/2031 după inspecție.

               (2)   Certificatul fitosanitar include, la rubrica „Declarație suplimentară”, următoarele mențiuni:

                           (a)

                           formularea „În conformitate cu cerințele Uniunii Europene stabilite în Regulamentul de punere în aplicare (UE) 2020/1002 al Comisiei (*)

                                       (*)

                                       Regulamentul de punere în aplicare (UE) 2020/1002 al Comisiei din 9 iulie 2020 de stabilire a unei derogări de la Regulamentul de punere în aplicare (UE) 2019/2072 în ceea ce privește cerințele pentru introducerea în Uniune a lemnului de frasin originar din sau prelucrat în Statele Unite (JO L 221, 10.7.2020, p. 122).”;

                           (b)

                           numărul (numerele) de balot pentru fiecare balot care se exportă;

                           (c)

                           numele unității (unităților) autorizate din Statele Unite.

            Articolul 3
            Data expirării
            Prezentul regulament expiră la 30 iunie 2023.

            Articolul 4
            Intrare în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 iulie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 iulie 2020.

                  Pentru Comisie

                  Președintele

               Ursula VON DER LEYEN

            (1)  JO L 317, 23.11.2016, p. 4.

            (2)  Decizia de punere în aplicare (UE) 2018/1203 a Comisiei din 21 august 2018 de autorizare a statelor membre să prevadă o derogare temporară de la anumite dispoziții ale Directivei 2000/29/CE a Consiliului în ceea ce privește lemnul de frasin originar din sau prelucrat în Statele Unite ale Americii și de abrogare a Deciziei de punere în aplicare (UE) 2017/204 a Comisiei (JO L 217, 27.8.2018, p. 7).

            (3)  Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (JO L 169, 10.7.2000, p. 1).

            (4)  Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).

            ANEXĂ

               Partea A

            1.   Cerințe în materie de prelucrare

            Prelucrarea lemnului specificat, astfel cum se menționează la articolul 1, trebuie să îndeplinească toate cerințele următoare:

                        (a)

                        Decojire
                        Lemnul specificat este decojit, cu excepția unui număr de bucăți mici de scoarță separate vizual și clar distincte care îndeplinesc una dintre următoarele condiții:

                                    1.

                                    sunt mai mici de 3 cm în lățime (indiferent de lungime); sau

                                    2.

                                    dacă sunt mai mari de 3 cm în lățime, suprafața totală a fiecărei bucăți de scoarță este mai mică de 50 cm2.

                        (b)

                        Debitare
                        Lemnul specificat tăiat este fabricat din lemn rotund decojit.

                        (c)

                        Tratament termic
                        Lemnul specificat este încălzit de-a lungul profilului său la cel puțin 71 °C timp de 1 200 de minute într-o cameră de încălzire aprobată de către Animal and Plant Health Inspection Service (Serviciul de Inspecție a Sănătății Animalelor și Plantelor – APHIS) sau de către o agenție aprobată de APHIS.

                        (d)

                        Uscare
                        Lemnul specificat este uscat conform unui proces de uscare industrială cu o durată de cel puțin două săptămâni, recunoscut de APHIS.
                        Conținutul final de umiditate al lemnului nu trebuie să fie mai mare de 10 %, exprimat ca procent de substanță uscată.

                  2.   Cerințe privind instalațiile

            Lemnul specificat trebuie produs, manipulat și depozitat într-o instalație care îndeplinește toate cerințele următoare:

                        (a)

                        este aprobată oficial de către APHIS sau de către o agenție aprobată de APHIS în conformitate cu programul său de certificare privind organismul dăunător Agrilus planipennis Fairmaire;

                        (b)

                        este înregistrată într-o bază de date publică pe site-ul internet al APHIS;

                        (c)

                        este auditată de APHIS sau de o agenție aprobată de APHIS cel puțin o dată pe lună și se concluzionează că este conformă cu cerințele din prezenta anexă. În cazul în care aceste audituri sunt realizate de o agenție aprobată de APHIS, APHIS trebuie să efectueze audituri semestriale asupra acestei activități. Auditurile semestriale includ verificarea procedurilor și a documentației agenției și audituri la unități aprobate;

                        (d)

                        utilizează echipamente de tratare a lemnului specificat care au fost calibrate periodic în conformitate cu manualul de operare a echipamentelor;

                        (e)

                        țin o evidență a procedurilor sale pentru verificarea de către APHIS sau de către o agenție aprobată de APHIS, care include durata tratamentului, temperatura în timpul tratamentului și conținutul final de umiditate pentru fiecare balot specific care urmează să fie exportat.

                  3.   Etichetarea

            Fiecare balot de lemn specificat trebuie să afișeze în mod vizibil un număr unic de balot și o etichetă cu mențiunea „HT-KD” sau „Heat Treated-Kiln Dried” (tratat termic – uscat în cuptor). Această etichetă trebuie să fie emisă de către sau sub supravegherea unui agent desemnat de la instalația aprobată după verificarea faptului că cerințele în materie de prelucrare prevăzute la punctul 1 și cerințele privind instalațiile prevăzute la punctul 2 sunt respectate.
            4.   Inspecții anterioare exportului

            Lemnul specificat destinat Uniunii trebuie să fie inspectat de către APHIS sau de către o agenție aprobată de APHIS pentru a se asigura că cerințele prevăzute la punctele 1 și 3 sunt respectate.

               Partea B

               Lemnul specificat cu codurile NC corespunzătoare

                        1.

                        Lemn de Fraxinus L., cu excepția celui sub formă de:

                                    —

                                    așchii, particule, rumeguș, talaș, deșeuri de lemn și resturi rezultate total sau parțial din acești copaci;

                                    —

                                    material de ambalaj din lemn sub formă de casete, cutii, lăzi, cilindri și alte ambalaje similare, paleți, boxpaleți și alte platforme de încărcare, grilaje pentru paleți, dunaje, indiferent dacă sunt sau nu în uz efectiv în transportul de obiecte de orice tip, cu excepția dunajului de sprijinire a transporturilor de lemn, care este construit din lemn de același tip și calitate cu cele ale lemnului transportat și care îndeplinește aceleași cerințe fitosanitare ale Uniunii cu cele îndeplinite de lemnul transportat,

                              inclusiv lemn care nu și-a păstrat suprafața rotundă naturală, precum și mobilier și alte obiecte făcute din lemn netratat

                        ex 4401 12 00
                        ex 4403 12 00
                        ex 4403 99 00
                        ex 4404 20 00
                        ex 4406 12 00
                        ex 4406 92 00
                        4407 95 10
                        4407 95 91
                        4407 95 99
                        ex 4407 99 27
                        ex 4407 99 40
                        ex 4407 99 90
                        ex 4416 00 00
                        ex 9406 10 00


title: Regulamentul de punere în aplicare (UE) 2020/1003 al Comisiei din 9 iulie 2020 de reînnoire a aprobării substanțelor active reprezentate de tulpinile VRA 1835, VRA 1984 și FOC PG 410.3 ale Phlebiopsis gigantea ca substanțe cu risc mic, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE)

text:
                  10.7.2020

                  RO

                  Jurnalul Oficial al Uniunii Europene

                  L 221/127

         REGULAMENTUL DE PUNERE ÎN APLICARE (UE) 2020/1003 AL COMISIEI
         din 9 iulie 2020
         de reînnoire a aprobării substanțelor active reprezentate de tulpinile VRA 1835, VRA 1984 și FOC PG 410.3 ale Phlebiopsis gigantea ca substanțe cu risc mic, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1),
         întrucât:

                     (1)

                     Directiva 2008/113/CE a Comisiei (2) a inclus tulpinile VRA 1835, VRA 1984 și FOC PG 410.3 ale Phlebiopsis gigantea ca substanțe active în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE sunt considerate aprobate în temeiul Regulamentului (CE) nr. 1107/2009 și sunt incluse în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanțelor active reprezentate de tulpinile VRA 1835, VRA 1984 și FOC PG 410.3 ale Phlebiopsis gigantea, astfel cum se menționează în partea A a anexei la Regulamentul de punere în aplicare (UE) nr. 540/2011, expiră la 30 aprilie 2021.

                     (4)

                     O cerere vizând reînnoirea aprobării substanțelor active reprezentate de tulpinile VRA 1835, VRA 1984 și FOC PG 410.3 ale Phlebiopsis gigantea a fost transmisă în conformitate cu articolul 1 din Regulamentul de punere în aplicare (UE) nr. 844/2012 al Comisiei (5) în termenul prevăzut la articolul respectiv.

                     (5)

                     Solicitantul a transmis dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a întocmit un raport de evaluare a reînnoirii aprobării, pe care l-a transmis, la 28 septembrie 2018, Autorității Europene pentru Siguranța Alimentară („autoritatea”) și Comisiei.

                     (7)

                     Autoritatea a pus dosarul rezumativ suplimentar la dispoziția publicului. În plus, autoritatea a transmis solicitanților și statelor membre raportul de evaluare a reînnoirii aprobării în vederea formulării de observații și a lansat o consultare publică cu privire la el. Autoritatea a transmis Comisiei observațiile primite.

                     (8)

                     La 18 septembrie 2019, autoritatea a comunicat Comisiei concluzia sa (6) cu privire la posibilitatea ca substanțele active reprezentate de tulpinile VRA 1835, VRA 1984 și FOC PG 410.3 ale Phlebiopsis gigantea să îndeplinească criteriile de aprobare prevăzute la articolul 4 din Regulamentul (CE) nr. 1107/2009. În martie 2020, Comisia a transmis Comitetului permanent pentru plante, animale, produse alimentare și hrană pentru animale un raport inițial privind reînnoirea aprobării și proiectul de regulament privind substanțele active reprezentate de tulpinile VRA 1835, VRA 1984 și FOC PG 410.3 ale Phlebiopsis gigantea.

                     (9)

                     Comisia a invitat solicitantul să transmită observațiile sale cu privire la concluzia autorității și, în conformitate cu articolul 14 alineatul (1) al treilea paragraf din Regulamentul de punere în aplicare (UE) nr. 844/2012, cu privire la raportul privind reînnoirea aprobării. Solicitantul a transmis observațiile sale, care au fost examinate cu atenție.

                     (10)

                     În cazul uneia sau al mai multor utilizări reprezentative ale cel puțin unui produs de protecție a plantelor care conține substanțele active reprezentate de tulpinile VRA 1835, VRA 1984 și FOC PG 410.3 ale Phlebiopsis gigantea, s-a stabilit că sunt îndeplinite criteriile de aprobare prevăzute la articolul 4 din Regulamentul (CE) nr. 1107/2009.

                     (11)

                     Evaluarea riscurilor pentru reînnoirea aprobării substanțelor active reprezentate de tulpinile VRA 1835, VRA 1984 și FOC PG 410.3 ale Phlebiopsis gigantea se bazează pe un număr limitat de utilizări reprezentative, care, totuși, nu limitează utilizările pentru care pot fi autorizate produsele de protecție a plantelor care conțin tulpinile VRA 1835, VRA 1984 și FOC PG 410.3 ale Phlebiopsis gigantea. Prin urmare, este adecvat să nu se mențină restricția privind utilizarea doar ca fungicid.

                     (12)

                     În plus, Comisia consideră că tulpinile VRA 1835, VRA 1984 și FOC PG 410.3 ale Phlebiopsis gigantea sunt substanțe active cu risc mic în temeiul articolului 22 din Regulamentul (CE) nr. 1107/2009. Tulpinile VRA 1835, VRA 1984 și FOC PG 410.3 ale Phlebiopsis gigantea nu sunt substanțe care prezintă motive de îngrijorare și îndeplinesc condițiile stabilite la punctul 5 din anexa II la Regulamentul (CE) nr. 1107/2009. În urma evaluării efectuate de statul membru raportor și de autoritate și ținând seama de utilizările preconizate, tulpinile VRA 1835, VRA 1984 și FOC PG 410.3 ale Phlebiopsis gigantea sunt microorganisme despre care se estimează că determină un risc mic pentru oameni, animale și mediu. Nu au fost identificate aspecte critice care să reprezinte motive de îngrijorare, iar Phlebiopsis gigantea nu este cunoscută ca fiind înrudită cu vreun agent patogen pentru oameni sau animale. Phlebiopsis gigantea a fost utilizată ca agent de biocontrol timp de peste un deceniu fără a avea efecte adverse asupra oamenilor de la precedenta evaluare inter pares și, pe baza utilizării preconizate (și anume, aplicare directă pe suprafața de secțiune a arborilor coniferi), potențiala expunere pentru oameni și efectele asupra concentrațiilor naturale din sol sunt considerate neglijabile. Din aceste motive sunt prevăzute doar măsuri generale de atenuare pentru lucrători și, în ansamblu, criteriile de aprobare și criteriul de a determina un risc mic sunt îndeplinite pentru aceste substanțe active.

                     (13)

                     Prin urmare, este adecvat să se reînnoiască aprobarea tulpinilor VRA 1835, VRA 1984 și FOC PG 410.3 ale Phlebiopsis gigantea ca substanțe cu risc mic.

                     (14)

                     Prin urmare, în conformitate cu articolul 20 alineatul (3) coroborat cu articolul 13 alineatul (4) din Regulamentul (CE) nr. 1107/2009, este necesar ca anexa la Regulamentul de punere în aplicare (UE) nr. 540/2011 să fie modificată în consecință.

                     (15)

                     Regulamentul de punere în aplicare (UE) 2020/421 al Comisiei (7) a prelungit perioada de aprobare a tulpinilor VRA 1835, VRA 1984 și FOC PG 410.3 ale Phlebiopsis gigantea până la 30 aprilie 2021, pentru a se permite ca procesul de reînnoire a aprobării să fie finalizat înainte de expirarea perioadei de aprobare a substanțelor respective active. Având în vedere faptul că o decizie privind reînnoirea aprobării este luată înainte de expirarea respectivei perioade de aprobare extinse, este necesar ca prezentul regulament să se aplice de la 1 septembrie 2020.

                     (16)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Reînnoirea aprobării substanțelor active
            Aprobarea substanțelor active reprezentate de tulpinile VRA 1835, VRA 1984 și FOC PG 410.3 ale Phlebiopsis gigantea, cu specificațiile din anexa I, se reînnoiește sub rezerva îndeplinirii condițiilor prevăzute în anexa respectivă.

            Articolul 2
            Modificări ale Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrare în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            El se aplică de la 1 septembrie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 iulie 2020.

                  Pentru Comisie

                  Președintele

               Ursula VON DER LEYEN

            (1)  JO L 309, 24.11.2009, p. 1.

            (2)  Directiva 2008/113/CE a Comisiei din 8 decembrie 2008 de modificare a Directivei 91/414/CEE a Consiliului în vederea includerii mai multor microorganisme ca substanțe active (JO L 330, 9.12.2008, p. 6).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA Journal 17(10):5820, doi:10.2903/j.efsa.2019.5820. Document disponibil online: www.efsa.europa.eu

            (7)  Regulamentul de punere în aplicare (UE) 2020/421 al Comisiei din 18 martie 2020 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active abamectină, Bacillus subtilis (Cohn 1872) sușa QST 713, Bacillus thuringiensis subsp. Aizawai sușele ABTS-1857 și GC-91, Bacillus thuringiensis subsp. Israeliensis (serotipul H-14) sușa AM65-52, Bacillus thuringiensis subsp. Kurstaki sușele ABTS 351, PB 54, SA 11, SA12 și EG 2348, Beauveria bassiana sușele ATCC 74040 și GHA, clodinafop, clopiralid, Cydia pomonella Granulovirus (CpGV), ciprodinil, diclorprop-P, fenpiroximat, fosetil, Lecanicillium muscarium (anterior „Verticillium lecanii”) sușa Ve6, mepanipirim, Metarhizium anisopliae (var. anisopliae) sușa BIPESCO 5/F52, metconazol, metrafenonă, Phlebiopsis gigantea sușele FOC PG 410.3, VRA 1835 și VRA 1984, pirimicarb, Pseudomonas chlororaphis sușa MA342, pirimetanil, Pythium oligandrum M1, rimsulfuron, spinosad, Streptomyces K61 (anterior „S. griseoviridis”), Trichoderma asperellum (anterior „T. harzianum”) sușele ICC012, T25 și TV1, Trichoderma atroviride (anterior „T. harzianum”) sușele IMI 206040 și T11, Trichoderma gamsii (anterior „T. viride”) sușa ICC080, Trichoderma harzianum sușa T-22 și ITEM 908, triclopir, trinexapac, triticonazol și ziram (JO L 84, 20.3.2020, p. 7).

            ANEXA I

                        Denumire comună,
                        numere de identificare

                        Denumire IUPAC

                        Puritate  (1)

                        Data aprobării

                        Expirarea aprobării

                        Dispoziții specifice

                           Phlebiopsis gigantea tulpina VRA 1835

                        Nu se aplică

                        Fără impurități relevante

                        1 septembrie 2020

                        31 august 2035

                        În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului privind reînnoirea aprobării tulpinii VRA 1835 a Phlebiopsis gigantea, în special de apendicele I și II.
                        Statele membre acordă o atenție deosebită protecției operatorilor și lucrătorilor.
                        Producătorii asigură o menținere strictă a condițiilor de mediu și analiza controlului de calitate în cursul procesului de fabricație, astfel cum se prevede în documentul de lucru SANCO/12116/2012, în ceea ce privește limitele de contaminare microbiologică  (2).

                           Phlebiopsis gigantea tulpina VRA 1984

                        Nu se aplică

                        Fără impurități relevante

                        1 septembrie 2020

                        31 august 2035

                        În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului privind reînnoirea aprobării tulpinii VRA 1984 a Phlebiopsis gigantea, în special de apendicele I și II.
                        Statele membre acordă o atenție deosebită protecției operatorilor și lucrătorilor.
                        Producătorii asigură o menținere strictă a condițiilor de mediu și analiza controlului de calitate în cursul procesului de fabricație, astfel cum se prevede în documentul de lucru SANCO/12116/2012, în ceea ce privește limitele de contaminare microbiologică.

                           Phlebiopsis gigantea tulpina FOC PG 410.3

                        Nu se aplică

                        Fără impurități relevante

                        1 septembrie 2020

                        31 august 2035

                        În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului privind reînnoirea aprobării tulpinii FOC PG 410.3 a Phlebiopsis gigantea, în special de apendicele I și II.
                        Statele membre acordă o atenție deosebită protecției operatorilor și lucrătorilor.
                        Producătorii asigură o menținere strictă a condițiilor de mediu și analiza controlului de calitate în cursul procesului de fabricație, astfel cum se prevede în documentul de lucru SANCO/12116/2012, în ceea ce privește limitele de contaminare microbiologică.

               (1)  Detalii suplimentare privind identitatea și specificațiile substanțelor active sunt furnizate în raportul privind reînnoirea aprobării.

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf

            ANEXA II
            Anexa la Regulamentul de punere în aplicare (UE) nr. 540/2011 al Comisiei se modifică după cum urmează:

                        1.

                        În partea A, rubrica 201 referitoare la tulpinile de Phlebiopsis gigantea se înlocuiește cu următorul text:

                                    „201

                                       Phlebiopsis gigantea

                                    TULPINĂ: VRA 1985
                                    Colecția de culturi: Nr. DSM 16202
                                    TULPINĂ: VRA 1986
                                    Colecția de culturi: Nr. DSM 16203
                                    TULPINĂ: FOC PG B20/5
                                    Colecția de culturi: Nr. IMI 390096
                                    TULPINĂ: FOC PG SP log 6
                                    Colecția de culturi: Nr. IMI 390097
                                    TULPINĂ: FOC PG SP log 5
                                    Colecția de culturi: Nr. IMI 390098
                                    TULPINĂ: FOC PG BU 3
                                    Colecția de culturi: Nr. IMI 390099
                                    TULPINĂ: FOC PG BU 4
                                    Colecția de culturi: Nr. IMI 390100
                                    TULPINĂ: FOC PG97/1062/116/1.1
                                    Colecția de culturi: Nr. IMI 390102
                                    TULPINĂ: FOC PG B22/SP1287/3.1
                                    Colecția de culturi: Nr. IMI 390103
                                    TULPINĂ: FOC PG SH 1
                                    Colecția de culturi: Nr. IMI 390104
                                    TULPINĂ: FOC PG B22/SP1190/3.2
                                    Colecția de culturi: Nr. IMI 390105

                                    Nu se aplică

                                    Fără impurități relevante

                                    1 mai 2009

                                    30 aprilie 2020

                                    PARTEA A Se pot autoriza doar utilizările ca fungicid.
                                    PARTEA B În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de examinare cu privire la Phlebiopsis gigantea (SANCO/1863/2008), în special de apendicele I și II, în forma lor finalizată în cadrul Comitetului permanent pentru lanțul alimentar și sănătatea animală. Condițiile de utilizare includ, după caz, măsuri de diminuare a riscurilor.”

                        2.

                        În partea D, se adaugă următoarele rubrici:

                                    „21

                                       Phlebiopsis gigantea tulpina VRA 1835

                                    Nu se aplică

                                    Fără impurități relevante

                                    1 septembrie 2020

                                    31 august 2035

                                    În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului privind reînnoirea aprobării tulpinii VRA 1835 a Phlebiopsis gigantea, în special de apendicele I și II.
                                    Statele membre acordă o atenție deosebită protecției operatorilor și lucrătorilor.
                                    Producătorii asigură o menținere strictă a condițiilor de mediu și analiza controlului de calitate în cursul procesului de fabricație, astfel cum se prevede în documentul de lucru SANCO/12116/2012, în ceea ce privește limitele de contaminare microbiologică.

                                    22

                                       Phlebiopsis gigantea tulpina VRA 1984

                                    Nu se aplică

                                    Fără impurități relevante

                                    1 septembrie 2020

                                    31 august 2035

                                    În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului privind reînnoirea aprobării tulpinii VRA 1984 a Phlebiopsis gigantea, în special de apendicele I și II.
                                    Statele membre acordă o atenție deosebită protecției operatorilor și lucrătorilor.
                                    Producătorii asigură o menținere strictă a condițiilor de mediu și analiza controlului de calitate în cursul procesului de fabricație, astfel cum se prevede în documentul de lucru SANCO/12116/2012, în ceea ce privește limitele de contaminare microbiologică.

                                    23

                                       Phlebiopsis gigantea tulpina FOC PG 410.3

                                    Nu se aplică

                                    Fără impurități relevante

                                    1 septembrie 2020

                                    31 august 2035

                                    În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului privind reînnoirea aprobării tulpinii FOC PG 410.3 a Phlebiopsis gigantea, în special de apendicele I și II.
                                    Statele membre acordă o atenție deosebită protecției operatorilor și lucrătorilor.
                                    Producătorii asigură o menținere strictă a condițiilor de mediu și analiza controlului de calitate în cursul procesului de fabricație, astfel cum se prevede în documentul de lucru SANCO/12116/2012, în ceea ce privește limitele de contaminare microbiologică.”